CELEX: 62011TN0134
Language: da
Date: 2011-03-03 00:00:00
Title: Sag T-134/11: Sag anlagt den 3. marts 2011 — Al-Faqih m.fl. mod Kommissionen og Det Forenede Kongerige

30.4.2011   
            
            
               DA
            
            
               Den Europæiske Unions Tidende
            
            
               C 130/21
            
         Sag anlagt den 3. marts 2011 — Al-Faqih m.fl. mod Kommissionen og Det Forenede Kongerige
   (Sag T-134/11)
   2011/C 130/41
   Processprog: engelsk
   
      Parter
   
   
      Sagsøgere: Al-Bashir Mohammed Al-Faqih (Birmingham, Det Forenede Kongerige), Ghunia Abdrabbah (Birmingham, Det Forenede Kongerige), Taher Nasuf (Manchester, Det Forenede Kongerige) og Sanabel Relief Agency Ltd (Birmingham, Det Forenede Kongerige) (ved barrister E. Grieves og solicitor N. Garcia-Lora)
   
      Sagsøgte: Europa-Kommissionen og Det Forenede Kongerige Storbritannien og Nordirland
   
      Sagsøgernes påstande
   
   
               —
            
            
               Kommissionens forordning (EU) nr. 1139/2010 (1) og Kommissionens forordning (EU) nr. 1138/2010 (2) annuleres for så vidt som de vedrører sagsøgerne, og
            
         
               —
            
            
               Rådet for Den Europæiske Union tilpligtes, foruden sine egne omkostninger, at betale sagsøgernes omkostninger samt ethvert beløb udbetalt af Domstolens kasse som retshjælp.
            
         
      Søgsmålsgrunde og væsentligste argumenter
   
   Sagsøgerne har påberåbt sig fire anbringender til støtte for søgsmålet:
   
               1)
            
            
               Første anbringende, hvorefter Kommissionen bevidst har undladt at anvende Domstolens bindende retspraksis og ikke har foretaget en uvildig undersøgelse af grundlaget for sagsøgernes optagelse eller har krævet nogen begrundelse for denne optagelse.
            
         
               2)
            
            
               Andet anbringende, hvorefter Kommissionens forordning (EU) nr. 1139/2010 og Kommissionens forordning (EU) nr. 1138/2010 indebærer en tilsidesættelse af retten til domstolsprøvelse og retten til kontradiktion, hvorved artikel 6 i den europæiske konvention om menneskerettigheder og grundlæggende frihedsrettigheder berøres.
            
         
               3)
            
            
               Tredje anbringende, hvorefter de konklusioner, Kommissionen nåede til ved dens undersøgelse af en af sagsøgerne, Sanabel Relief Agency Ltd, er forkerte og retligt uholdbare.
            
         
               4)
            
            
               Fjerde anbringende, hvorefter Kommissionens forordning (EU) nr. 1139/2010 og Kommissionens forordning (EU) nr. 1138/2010 udgør en uforholdsmæssig indgriben i alle fire sagsøgeres private ejendomsret og deres privatliv i henhold til artikel 8 i den europæiske konvention om menneskerettigheder og grundlæggende frihedsrettigheder. Denne lovgivning er derudover irrationel, i særdeleshed når der henses til Det Forenede Kongeriges synspunkt, hvorefter de tre første sagsøgere ikke længere opfylder de relevante kriterier.
            
         
      (1)  Kommissionens forordning (EU) nr. 1139/2010 af 7.12.2010 om 141. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban (EUT L 322, s. 6).
   
      (2)  Kommissionens forordning (EU) nr. 1138/2010 af 7.12.2010 om 140. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban (EUT L 322, s. 4).